Teken MoU Aceh Ka Dame
Oleh: T.A. Sakti
Astaghfirullah deesya beumeulhak
Talakee ubak Tuhanku Rabbi
Kisah Helsinki lagi talacak
Jinoe katrok bak nyang paleng inti
Ka lheueh beurundeng trok limong babak
Bandua pihak ngon hate suci
Na tujoh buleuen watee nyang jijak
Sagai hana glak dua delegasi
Sabab geuharap hase nyang bijak
Aceh beuramphak bangket keumbali
Seumangat dame timoh meugrak-grak
Meurinthak – rinthak seumaken tinggi
RI deungon GAM sang kayee sibak
Cabeueng jih ramphak reului han sakri
Di rakyat Aceh hate that galak
Baja geutambak do’a bak Rabbi
Kisah ta peuwoe bak uboe nyang bak
Delegasi jak lom u Helsinki
Teken M oU nyang mantong lam pak
Geupreh meusigakle Ahtisaari
Arti MoU hai Teungku Bapak
Pakat nyang ka hak kalheueh geujanji
Kasep meupakat bandua pihak
Tanle meusikrak lam hate sangsi
Kisah lon singkat neubaca bek glak
Rombongan nyan jak trok u Helsinki
Deungon wartawan dum meusak-garak
Media cetak dan televisi
Kru televisi sigra bergerak
Alat geupacak disana-sini
Siaran langsong acara puncak
Cukop meusigak DAME GAM – RI
Memang kali nyoe leubeh that ramphak
Rombongan nyang jak meuriti-riti
DPRD Aceh saheh na geujak
Padum droe Bapak PEMDA seundiri
Majelis mufakat ulama bijak
Tamah seumarak tokoh adat lagi
DPR Pusat peutamah ramphak
Utusan nibak padum boh fraksi
Dum rumeh-rumeh pakaian lagak
Lagee ureueng jak pesta khanduri
Trok geujak ampeueng Dame mustahak
Konban ureueng jak bak dakwa-dakwi
15 Agustus ramphak seumarak
Dum rata sawak meunanti-nanti
Di Tanoh Aceh sang-sang meugrak-grak
Ureueng jareueng jak keusana-sini
Di Banda Aceh meubulak-bulak
Meuribee geujak bak Rumoh Suci
Mesjid Baiturrahman dum meusak-garak
Tamah meusigak na Menteri-Menteri
Seumayang Luho jamaah meusak
Do’a dum geugrak ubak Ilahy
Rame ureueng weueh inseueh moe – isak
Geumohon pintak DAME seujati
Laen nibak nyan jeueb rata sawak
Nyang paleng ramphak bak Waroeng Kupi
Ladom di rumoh saho tan geujak
Mata meulak –lak ngieng televisi
Keudeh Blang Bintang kisah ta rinthak
Sinan teupacak siap meunanti
Panglima TNI staf rata phak
WaKSAD ngon KSAU dan KSAL lagi
Pangdam Iskandar Muda tuan po pihak
Geusambot ramphak Petinggi TNI
Tanda yakin that Dame geugalak
U Aceh geujak simak Helsinki
Presiden Susilo Bambang Yudhoyuno/SBY ulon kheun sikrak
Neuduek meusigak ateueh kurusi
Di Istana Merdeka ruang meuhalak
Peunoh ngon Bapak rame petinggi
Wapres siblah wie lon kureueng nampak
Blah unun meublak-blak Ketua DPR RI
Ketua DPD sibanja pihak
Menteri rata phak dan Nyonya Ani
Bandum bak Tivi mata neu talak
Geupreh-preh nampak acara Helsinki
Sidumnan peunteng lagi mustahak
Aceh geugalak DAME aseuli
U Stockholm haba lon sawak
Swedia tan jarak nanggroe Filandi
Hasan Di Tiro lam “Kompas” nampak
Teungoh neu simak acara Helsinki
Cit sidroe jatoe rakan tan sikrak
Tivi ateueh Rak buku meuriti
Kamba pih ubit barang meusak-sak
Keu lapek tapak na peurmandani
Gobnyan dalam GAM pimpinan puncak
Meuploh thon jarak di luwa neugeuri
Teken MoU get that neu simak
Tanda that galak ka neu restui
Buhu ta balek titek lon tulak
Ujong lon pakhak konle ak – ngon – i
Meung lagee sot-sot mit ureueng galak
Sabab ka apak miseue bu basi
Subhanallah rahmat meulapeh
Sinoe ngon sideh Tuhan bri sidroe
Teken MoU jinoe lon tuleh
Baca beuhabeh wahe rakan droe
Sabab Hikayat jinoe ka jayeh
Dum ureueng habeh Tivi peulaloe
Keu budaya gob le ureung gaseh
Ka jikheun paleh keu budaya droe
Aceh ka DAME hikayat lon tuleh
Kadang ek puleh “saket” rakyat nyoe
Adak na guna kada silapeh
Teurimong gaseh hai aduen – adoe
Meu’ah e sahbat lon roeh meurinteh
Sabab lon seudeh keu budaya droe
Jinoe ta riwang bak punca keudeh
Bareh sibareh hingga seuleusoe
15 Agustus 2005 Seulanyan meuceh
Meusapat sideh watee karab toe
Bida na 4 jeum sinoe ngon sideh
Meunan hai wareh koran hareutoe
Uroe Aleuhad bacut lon pileh
Akrab sihabeh dua delegasi nyoe
Makan bersama geuduek meutindeh
Ahtisaari areh undang ureueng nyoe
Rab poh 12 jeum di nanggroe jeh
Gla-glo dum habeh geupeusiap droe
200 wartawan teumpat ka meuceh
Geuliput habeh kirem u nanggroe
Wartawan sigom donya dum geujak keudeh
Aceh got lareh lheueh tsunami tampoe
Kaseb jituri sinoe ngon sideh
Aceh ji gasehle luwa nanggroe
Balai Pertemuan Finlandia teumpat geupileh
Bak ruwang nyang gleh timang meusagoe
Bandum nyang hadir geudong meulapeh
Teuseungeh-seungeh geupeu seungab droe
Duek bak kurusi ureueng teurpileh
Lhee droe tan leubeh meja sinan toe
Hamid Awaluddin nyang phon hai wareh
Di teungoh meuceh diplomat usoe
Martti Ahtisaari gob turi habeh
Keunoe ngon keudeh peudame nanggroe
Teuma sidroe treuk lontuan peuceh
Malek Mahmud Haytar rame gob tusoe
Staf CMI beudoh di sideh
Naskah meutuleh ka gujok sampoe
Naskah MoU hai Teungku Puteh
Tujoh on lipeh peunteng that asoe
RI deungom GAM sipakat habeh
Sinan geutuleh yoh buleuen baroe
Hanle geumuprang rotnoe ngon rotdeh
Aceh geugaseh bekle lam phang-phoe
Bak poh 12 watee nanggroe jeh
Geuteken urehle ureueng lhee droe
Hamid Awaluddin rot RI pileh
Malek Mahmud Haytar rot GAM peujaroe
Martti Ahtisaari sidroe treuk kabeh
Ureueng nyang areh peudame nanggroe
Maka sudah sah MoU meutuleh
Meusoe nyang langgeh jadeh meupaloe
‘Ohlheueh geuteken pulpen sak lam keh
Beudoh sibareh geumumat jaroe
Ban lhee droe ureueng jaroe meutindeh
Tanda bit khaleh pake seuleusoe
Nibak saat nyan naban beureuteh
Geumbira habeh rata jeueb sagoe
Di Indonesia sampe u Inggreh
Amerika keudeh Eropah tanggoe
Kata sambotan rotnoe ngen rotdeh
Hana lon tuleh neu mita keudroe!!!
Meukru Seumangat alamat keudeh
Teurimong gaseh keu ureueng 3 droe
U Banda Aceh haba lon aleh
Watee meutindeh geumumat jaroe
Mesjid Baiturrahman ureueng meulapeh
Mata geuh keudeh bak lhee boh jaroe
Ladom takeubi nyang ladom seudeh
Riyoh sihabeh ureueng prok jaroe
Hate that seunang muka teukhem gleh
Duek dong meuseupeh siploh ribee droe
Ban saboh Aceh seunang sihabeh
Teurimong gaseh maseng ‘”peujaroe”
Keu RI ngon GAM nyang katem pileh
Prang geupeuhabeh DAME keu gantoe
Seb ‘ohnoe dilee kisah lon reunteh
Do’a hai wareh malam ngon uroe
Lakee bak Tuhan nanggroe seuliseh
Taduek ngon ta-eh bekle lam phang-phoe; Aminn!!!
.
Sumber bacaan: Hr. Serambi Indonesia, Hr.Kompas, Hr.Republika,
Hr. Media Indonesia, Koran Tempo, MetroTV, Jakarta dll.
(Catatan : Lebih lengkap, yang disertai terjemahan bahasa Indonesia; dapat dibaca dalam buku “ACEH DAME – Nazam Perdamaian di Nanggroe Aceh Darussalam”, terbitan Aceh Recovery Forum, Majalah Aceh Magazine, dan Tim Sosialisasi Aceh Damai (TSAD); dengan penulis T.A. Sakti, Sulaiman Gani, Nurman Syamhas, dan Hilmi Hasballah. Cetakan I, Juli 2006.
Namun, sayangnya, tidak semua bait syair di atas terekam dalam buku itu, karena tergesa-gesanya panitia saat mengambil bahan tulisan dari saya. 2 Ramadhan 1431 H/12 Agustus 2010 M, T.A. Sakti).
ban_Latn zsm_Latn ace_Latn tgl_Latn bjn_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ind_Latn bjn_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn min_Latn ind_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ind_Latn ind_Latn ace_Latn ban_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn unk sun_Latn min_Latn ind_Latn ind_Latn